༄༅། །སྙན་རྒྱུད་དཔུང་པའི་དོན་ཐེམས་ཁྲིད་ཀྱི་ཕྱག་བཞེས་ཀྱི་ཡི་གེ་རིན་པོ་ཆེའི་འཕྲེང་བ་ཞེས་བྱ་བ་བཞུགས། །
སྣང་སྲིད་བྱང་ཆུབ་སེམས་སུ་འདུ། །འཛིན་པ་རང་གྲོལ་རིས་མེད་རྩི། །དོན་རྟོགས་འགྲོ་བ་ཀུན་གྱི་བླ། །འགྲོ་ལ་བུ་བཞིན་སེམས་པའི་མ། །དོན་ལྡན་ཞིག་པོ་སྤྲུལ་སྐུ་ལ། །ཞབས་ཀྱི་རྡུལ་ལ་གུས་པས་འདུད། ༈ །རིན་ཆེན་སྤུངས་པ་ལ་སོགས་པའི། །གདམས་བསྐོར་ཀུན་ཏུ་འཐོར་བའི། །ཁྲིད་ཀྱི་ཕྱག་བཞེས་བླ་མའི་གསུང་། །སྡེབས་ཏེ་བརྗེད་ཐོར་བྲི་བར་བྱ། ༈ །རྒྱུད་པའི་བླ་མ་གོང་མ་རྣམས་ཀྱི་ཁྲིད་ཀྱི་ཕྱག་བཞེས། སློབ་བུ་ལམ་དུ་བླངས་པ་ལ། དང་པོ་སྔོན་འགྲོ་ནི། ཆོས་བཅུ་བཞི་ལ་སོགས་པ་དང་ལྡན་པའི་གང་ཟག་གིས། བྱ་བ་གཏང་། ཕྱི་ནང་གི་འབྲེལ་པ་བཅད། སྡིག་པ་སྦྱངས། ཚོགས་བསགས། མཚན་ཉིད་དང་ལྡན་པའི་བླ་མ་མཉེས་པར་བྱས། གནས་དབེན་པ་མན་ངག་ན་བཤད་པ་དང་ཡིད་དང་མཐུན་པར། སྟོན་སེར་ལ་སོགས་པའི་དུས་འཛོམ་པ་ལ། རྒྱུ་བདུན་འཚོགས་པར་བྱས། ཉེས་པ་བརྒྱད་སྤངས་ལ། ཚོགས་དང་གཏོར་མ་བཅས་ལ་ཐུན་མོང་དང་ཁྱད་པར་གྱི་སེམས་བསྐྱེད་པར་བྱའོ། །དེ་ནས་བླ་མས་གདམས་ངག་གདབ་སྟེ། དེ་ལ་བཞི། ཐབས་ཀྱིས་བཟུང་བ་དང་། ལྟ་བ་ཉམས་སུ་མྱོང་བ་དང་། ལྟ་བ་ངོ་སྤྲད་པ་དང་། ལྟ་བ་ལམ་དུ་བླང་པའོ། །བཞི་པོ་འདི་ལ་སྒོམ་ཚར་ནས་འོང་སྟེ། དེ་ལ་དང་པོ་ལྟ་བ་ཐབས་ཀྱིས་བཟུང་བ་ནི། ཚོགས་གནས་ནས་བསྒོམ་པ་སྤྱོད་ལམ་ལ་གདབ་པ་ཡན་ཆད་དོ། །དེ་ལ་གཉིས་ཏེ། རྟེན་དང་སྦྱར་ཏེ་རྒྱུ་ཚོགས་ལ་གནས་པ་དང་། རིགས་དང་སྦྱར་ཏེ་རྣལ་འབྱོར་གྱི་ཟས་བདུན་གྱིས་ཁམས་བརྟས་པར་བྱ་བའོ། །དང་པོ་ལ་གསུམ། ལུས་ངག་ཡིད་དོ། །དེ་ལ་ལུས་ཚོགས་ལ་གནས་པ་ནི། འཇིག་རྟེན་གྱི་བྱ་བྱེད་དང་སོ་ནམ་རྣམས་བཤོལ་ཏེ། གལ་ཆེ་བའི་ལྷ་ཕྱག་དང་བསྐོར་བ་ལ་སོགས་ཀྱང་བཤོལ། བང་དང་འགྲོས་དྲག་པོ་མི་བྱ། འཕྱོངས་པ་མི་གཏང་། མིག་རྒྱང་རིང་པོ་ཆེད་དུ་མི་ལྡང་། གད་ཁ་དང་གཡང་མི་སྡད། ཆར་རླུང་དྲག་པོའི་གསེབ་ཏུ་མི་སྡོད། མདོར་ན་མགོ་ཆགས་འགྲམས་ཀྱིས་དོགས་པ་བཞིན་བྱའོ། །ངག་གི་འཇིག་རྟེན་གྱི་ལོང་གཏམ་ལ་སོགས་པ་དང་རྣམས་ཀྱང་བཤོལ་ཏེ། གལ་ཆེ་བའི་མདོ་དང་སྙིང་ཡང་བཤོལ་ལ་སྨྲ་བཅད་བྱའོ། །ལྟོ་དུས་འཛར་དུས་ཀྱི་གླེང་མོ་རེ་རེ་གཉིས་གཉིས་ནི་གནས། འབྱམས་སུ་མི་གཞུག་གསུང་ངོ་། །ཡིད་ཚོགས་ལ་གནས་པ་ནི། འཁྲུལ་སྣང་གི་རྟོག་དཔྱོད་ནམས་ཀྱང་བཤོལ་ཏེ། གལ་ཆེ་བའི་ཆོས་ཀྱི་བསམ་མནོ་ཡང་བཤོལ་ལ། མནོ་བསམ་ཅི་ཡང་མི་གཏང་། མནོ་བསམ་བྱུང་ན་འབྱམས་སུ་མི་གཞུག་པར་འཕྲོ་སད་སད་བཅད་དོ། ༈ །རྣལ་འབྱོར་གྱི་ཟས་བདུན་ནི། རྣམ་པར་ཤེས་པའི་ཟས། ཁམ་གྱི་ཟས། གཉིས་ཀྱི་ཟས། སེམས་དཔའ་ཡིད་ཀྱི་ཟས། ཚངས་པར་སྤྱོད་པའི་ཟས། ཏིང་འཛིན་གྱི་ཟས་སོ། ༈ །དེ་ལ་རྣམ་པར་ཤེས་པའི་ཟས་ནི། མིག་གི་རྣམ་པར་ཤེས་པ་གཟུགས་ཀྱི་རྗེས་སུ་མི་འབྲང་། མིག་གི་དབང་པོ་གློད་ལ་གཟུགས་བཏང་སྙོམས་གཞག་གོ། །རྣ་བའི་རྣམ་པར་ཤེས་པ་སྒྲའི་རྗེས་སུ་མི་འབྲང་། རྣ་བའི་དབང་པོ་གློད་ལ་སྒྲ་བཏང་སྙོམས་སུ་གཞག་གོ། །སྣའི་རྣམ་པར་ཤེས་པ་དྲིའི་རྗེས་སུ་མི་འབྲང་། སྣའི་དབང་པོ་གློད་ལ་དྲི་བཏང་སྙོམས་སུ་བཞག །ལྕེའི་རྣམ་པར་ཤེས་པ་རོའི་རྗེས་སུ་མི་འབྲང་། ལྕེའི་དབང་པོ་གློད་ལ་རོ་བཏང་སྙོམས་གཞག །ལུས་རེག་བྱའི་རྗེས་སུ་མི་འབྲང་། ལུས་གློད་ལ་རེག་བྱ་བཏང་སྙོམས་སུ་གཞག་གོ། །ཡིད་ཀྱི་རྣམ་པར་ཤེས་པ་རྟོག་པའི་རྗེས་སུ་མི་འབྲང་། ཡིད་ཀྱི་དབང་པོ་གློད་ལ་རྟོག་པ་བཏང་སྙོམས་སུ་གཞག་གོ། །དེ་ཡང་ཡིད་ཚོགས་ལ་གནས་ནས་མནོ་བསམ་མ་སྐྱེས་ན་སྒོ་ལྔ་བཏང་སྙོམས་སུ་སོང་། སྒོ་ལྔ་བཏང་སྙོམས་སུ་འདུག་ན་ཡིད་ཚོགས་ལ་གནས་ནས་འོང་ངོ་། །རེག་པའི་ཟས་ནི་མལ་གོས་ཡིན་ཏེ། གྲུབ་ན་དར་གོས་དང་དར་འབོལ་ལ་སོགས་པ་བྱ། དེ་མ་གྲུབ་ཀྱང་མལ་དང་སྔས་འབོལ་བ། གོས་འཇམ་པ་ཡང་བ་དྲོ་བར་བྱའོ། །ཁམ་གྱི་ཟས་ནི་སྤུངས་པ་ལས། འགྲངས་ལ་ཚོད་ཟིན་པ། འཕྲོད་ལ་སྣ་མང་པ་ཞེས་པས། སྤྱིར་འགྲངས་པ་ལ་འགྲངས་གྲགས་པ་མིན་ཏེ་ཚོད་ཟིན་པ། ཤའི་ཚོའུ་དང་ཆང་དང་བུ་རམ་ལ་སོགས་ཏེ་ཁམས་དང་འཕྲོད་པའི་ཟས་བཅུད་སྣ་མང་དུ་སུམ་སྦྱར་དུ་བཏང་ངོ་། །དམ་པའི་ཞལ་ནས་འཇིག་རྟེན་གྱི་ཤེ་མོ་དང་ཞོ་ཤ་འདོད་པ་ལས་ཡང་ཅི་འདོད་ལྟོར་འབྲུབ་ན། སངས་རྒྱས་ཀྱི་དགོངས་པ་ངོ་སྤྲོད། གཏན་གྱི་སོ་ནམ་ཟིན་པར་བྱེད་པ་ཡིན་པས། ཡུལ་ཞིང་བཙོངས་ལ་བཟའ། ངོ་འཕྲོད་ནས་ལམ་ཟན་དང་ལྡོམ་བུ་བྱས་ཀྱང་ཆོག་གསུམ། གཉིས་ཀྱི་ཟས་ནི། ཉིན་པར་གཉིད་བྲོ་ཡང་འདུག་པ་ཡོངས་ཀྱི་མི་ལོག །ནུབ་མོའི་གཉིད་ཟས་ཡིན་པས་ཚིམ་པར་ལོག །གཉིད་དུ་མ་སོང་བར་དུ་ཚོགས་གནས་བྱའོ། །སེམས་པ་ཡིད་ཀྱི་ཟས་ནི། ང་ལ་བསྒོམ་འོང་ངམ་མི་འོང་སྙམ་པ་བྱ་མི་དགོས་འོང་ངེས། གཞན་ནས་འཚོལ་བ་མིན་རང་ལ་ཡོད་པ་ངོ་སྤྲོད་པ་ཡིན། ཅི་འདྲ་ཡོད་སྙམ་པ་བྱ་དགོས། ངོ་སྤྲོད་ཀྱི་སྐབས་སུ་འདི་ཡིན་བྱ་ངོ་སྤྲོད་དོ། །རེ་དོགས་མེད་པར་གནས་པར་བྱའོ། །ཚངས་པར་སྤྱོད་པའི་ཟས་ནི། ཁྲིད་འདི་མ་ཐོབ་བར་དུ་ལུས་རྒྱུད་ན་བསྒོམ་པར་མི་འོང་པས་ཐིག་ལེ་མ་ཉམས་པ་བྱའོ། །ཏིང་ངེ་འཛིན་ཟས་ནི་ཁམ་གྱི་ཟས་མི་དགོས་པ་དང་། ཁམས་ཀྱི་ཟས་དང་བྲལ་ཡང་མདངས་དང་དབང་པོ་གསལ་བ་ལ་སོགས་པ་ཡིན་ཏེ་ཁད་དང་མི་ཡིས་སྐྱེའོ། །དེ་ལྟར་ཚོགས་གནས་ཟས་བདུན་པོ་དེ་སྡེ་སྐོར་དུ་ངོ་སྤྲད་དེ་ཚོགས་ལ་མ་གནས་ཀྱི་བར་དུ་བསླའོ། །དེ་ལ་ཞག་རེ་ལོན་གྱི་དྲི་བ་བྱ་སྟེ། གཉིད་ཚུད་དུ་བྱུང་ངམ། ཁམས་བདེ་འམ། རྟོག་པ་འཕྲོ་ཆོད་དམ། འགྱུར་མང་ཉུང་ཇི་ཙམ་འདུག །མ་འགྱུས་ཙ་ན་ཇི་ལྟར་འདུག །སྐྱེ་བའམ་འཚེར་བ་མི་འདུག་གམ་དྲིས་ལ། གཉིད་ཡར་བ་དང་མི་ཁུགས་པ་ལ་སོགས་པ་དང་། ཁམས་མ་བདེ་བའི་སྐྱོན་བྱུང་ན། སྤྱིར་རྟགས་ཉི་ཤུ་རྩ་བཞི་དང་བསྟུན་ལ་བཅོས་སོ། །རྟོག་པ་སྔ་དྲོ་འཕྲོ་ན་ཚོགས་ལ་མ་གནས་ལ་ནན་ཏན་བྱ། ཕྱི་དྲོ་མ་གནས་ན་ཁམས་ཀྱི་ནུབ་པ་ཞན་པ་ཡིན་པས་ཟས་གཏང་། སྐུ་གཉེ་བྱའོ། །སྔར་རྟོགས་པ་ངོས་མ་ཟིན་པ་དེ་དེར་ངོས་ཟིན་པས་འགྱུ་བ་མགོ་ལ་མང་དུ་འགྲོ་དགོས་པ་ཡིན་པས་མི་འགྱུར་ཟེར་ན་ངོས་མ་ཟིན་པའི་ཉེན་ཡོད་པས་ནན་ཏན་བསྐྱེད་དོ། །མི་འགྱུས་ཙ་ན་གསལ་བ་ལ་ཧད་དེ་ཐོམ་མེ་བ་གཅིག་དགོས་པ་ཡིན་པ་ལ། ཤེས་པ་མོག་གི་མི་འགྱུ་བ་ཙུག་འདུག་ན། གཉིད་དམ་བྱིང་པའི་དབང་དུ་སོང་ནས་མ་ཚོར་བ་ཡིན་ཉེས་ཡོད་པས་བག་ཙམ་གསེངས་ལ་ནན་ཏན་བྱ། བྱིང་རྒོད་བཅོས་ཐབས་གཞན་དང་ཡང་བག་རེ་བསྟུན་ནོ། །སྐྱོའམ་འཚེར་ན་ཤེས་པ་འཁྱོགས་པ་བྱ་བ་ཡིན་པས། དེ་སྲོང་ལ་དད་པ་ལ་བསྐྱེད་དགོས་པས། འཁོར་བའི་ཉེས་དམིགས་ལ་བསམ། མི་རྟག་པ་བསྒོམ། བླ་མ་ལ་མོས་གུས་བྱས། སངས་རྒྱས་ཀྱི་ཡོན་ཏན་ལ་བྲོད་པ་བསྐྱེད་དོ། །དེ་ལྟར་ཉམས་སུ་བླངས་པས། ཚོགས་གནས་ལ་ཞག་གྲངས་མི་རྩི་རྟགས་པ་བལྟའོ། །གནས་པ་ལ་རྟགས་ཕྱི་ལུས་ལ་བརྟག་པ་ནི། སྔར་རྟོག་པས་ཁམས་བསོ་བྱས་པ་དེ་རྟོག་པས་འཕྲོ་བཅད། ཏིང་ངེ་འཛིན་གྱི་ཟས་དང་མ་ཕྲད་པས་ལུས་ངལ་ཞིང་དུབ་པ་དང་། བཤུས་འདེབས་པ་དང་། གཞན་གྱིས་བལྟས་ཀྱང་ཧ་དེ་ཐོམ་མེ་བའོ། །ནང་ཤེས་པ་ལ་བརྟག་པ་ནི། རྟོག་མེད་དུ་ཧད་དེ་ཐོམ་མེ་སྡོད་པའོ། །འོ་ན་དེ་བསྒོམ་པ་ཡིན་ནམ་མིན་ཞེ་ན། ཡིན་ཀྱང་མིན་ཏེ་མིན་ཀྱང་མིན། རྟོག་མེད་ཀྱི་ཤེས་པ་དེ་གནས་པའི་གཞི་ཡིན་པས་ཡིན་ནོ། །དེ་རུང་ངོ་མ་སྤྲད་པས་མིན་ནོ། །དེ་ཡང་བཀྲ་ཤིས་ཁུ་བྱུག་རྒྱུད་ལས། བསམ་བྱ་བསམ་པར་མི་བྱ་སྟེ། མི་བསམ་པར་ཡང་མི་བྱའོ། །གང་ལ་རྣམ་པར་མི་སེམས་པ། དེ་ནི་དེ་བཞིན་མཉམ་ཉིད་དོ། །ཞེས་པ་དང་། ནམ་མཁའ་ཆེ་ལས། བསམ་གཏན་ཉིད་པས་བསམ་དུ་མེད། །ཅེས་པའི་དོན་ཡིན་གསུང་ངོ་། །དེ་ལྟར་ཚོགས་ལ་གནས་ནས་དེ་ནི་ཐུན་ལ་འཇུག་པར་བྱ་སྟེ། དེ་ལ་གཉིས་ཡར་གྱི་འཕེལ་བཅུ། མར་གྱི་འགྲིབ་བཅུའོ། །འཕེལ་བཅུ་ལ་རླུང་དང་ཐུན་གཉིས་ལས། དེ་ལ་རླུང་ནི་སེམས་འདུལ་ཞེས་བྱ་བ་ཡིན་ཏེ། དེ་ཡང་ཁམས་ངན་པ་དང་། ན་སོ་རྒན་པ་ལ་འཇམ་རླུང་། ཁམས་བཟང་པོ་དང་ན་སོ་གཞོན་པ་ལ་དྲག་རླུང་བྱ་བར་བཤད་ཀྱང་ཕྱག་བཞེས་འདི་ལྟར་མཛད་དོ། །དེ་ལ་གསུམ་ལུས་ཀྱི་གནད། དམིགས་པའི་གནད། རླུང་གི་གནད་དོ། །དེ་ལ་ལུས་ཀྱི་གནད་ནི། དཀྱིལ་ཀྲུང་བདེ་བར་བཅས་ལག་པ་པུས་མོའི་སྟེང་དུ་བཀལ་ཆ་ཁྲིམས་བྱའོ། །དམིགས་པ་ནི་འོག་ནམ་མཁའ་སྟོང་པ་ལ་རྒྱ་གདུགས་དཀར་པོ་ཏོག་དང་ཤམ་བུ་མེད་པ་ཅིག་གི་སྟེང་དུ་རང་ཏོག་གི་ཚུལ་དུ་ཡོད་པར་བསམ་ལ། གདུགས་གཡོན་དུ་འཁོར་བར་བསམ་མོ། །རླུང་ནི་དང་པོ་དུག་དབྱུང་བྱ་སྟེ། ཧ་ཞེས་ཁོག་པ་ནས་རླུང་སངས་ཀྱིས་བཏང་བ་ལན་གསུམ་བྱ། དེ་ནས་སྣ་ནས་ལན་གསུམ་བྱ། དེའི་དགོས་པ་རླུང་སྐྱོན་མི་འོང་བའོ། །དེ་ནས་སྦྱང་པ་བྱ་སྟེ། དབུགས་བསྲིངས་ལ་གཉིད་དུ་འགྲོལ་མ་ལྟ་བུ་སྣ་ནས་ཕར་འཕྲོ་ཚུར་འགྲོ་ཁུག་པ་ཉེར་གཅིག་བྱའོ། །དགོས་པ་རླུང་ཐག་རིང་བའོ། །དེ་ནས་སྣ་ནས་རྔུབས་ཏེ་ཆེར་གྱིས་མནན་པ་ལ་ཐུབ་ཚད་དྲག་ཏུ་བཟུང་ངོ་། །འཆོར་འཆོར་འདྲ་ན་དྲག་དུ་མནན་ཏེ་གདུགས་འཁོར་བ་ལ་དམིགས་པ་དྲག་ཏུ་གཏད་དོ། །དྲག་རླུང་ཟིན་ནས་འདར་བ་དང་འཕར་བ་དང་སྤྲུགས་པ་ལ་སོགས་པ་འབྱུང་ངོ་། །དེ་ནས་སྣ་ནས་བཏང་སྟེ། ཁ་སྣ་ནས་དུག་དབྱུང་ལན་གསུམ་གསུམ་བྱའོ། ༈ །ཡང་ན་ལུས་གོང་དང་འདྲ་བ་ལས། ཁྱད་པར་དུ་མཉམ་གཞག་གི་ཕྱག་རྒྱ་ལྟེ་བའི་འོག་ཏུ་བྱའོ། །དམིགས་པ་ནི། ལུས་བ་ཏའི་རྐྱལ་པ་བུས་པ་ལྟ་བུ་དམར་ལྟང་ངེ་སྟོང་སང་ངེ་ཡོད་པར་བསམས་ལ། ལྟེ་བ་ལས་སོར་བཞི་བཅལ་བའི་འོག་ན་རླུང་སེམས་འདྲེས་པའི་ཐིག་ལེ་འོད་ཀྱི་རྣམ་པ་ཁ་དོག་སྔོ་བ་ལ་རེག་བྱ་ཚ་བ། དཔེར་ན་གཡུ་སྒོང་འབར་མ་ལྟ་བུ་གཅིག །ཕར་སྒལ་པ་ལ་མ་འབྱར། ཚུར་གསུས་པ་ལ་མ་འབྱར་བར་ཧྲིལ་ལི་ཡོད་པ་ལ་དམིགས་པ་གཏོད་དོ། །རླུང་གོང་དང་འདྲ་བ་ལས་ཁྱད་པར་འོག་རླུང་བག་ཙམ་བསྡམ་མོ་དེ་གཉིས་གང་གསལ་ལ་བྱའོ། །ཕྱག་བཞེས་སུ་གོང་མ་དེ་ཐུན་བརྒྱད་ཡན་ཆད་ལ། འོག་མ་དེ་དགུ་པ་དང་བཅུ་པ་ལ་མཛད་ཀྱི་གདའོ། ༈ །དེ་ལྟར་རླུང་དེ་སེང་བྱས་མཐུན་བྱ་སྟེ། ལུས་ངག་ཡིད་གསུམ་ལྷོད་ཀྱིས་གློད་ལ། ཤེས་པ་སྤྲོ་བསྡུས་མེད་པ། འགྲོ་འོང་མེད་པ། བཏང་གཞག་མེད་པ་ལ་འབོལ་ལེ་ཤིག་གེ་སོག་མ་ཕོན་ཐག་ཆད་པ་བཞིན་དུ་གཞག་གོ། །དེ་ཡང་ཚད་ནི་རབ་གོམ་པ་དྲུག་ཅུ། འབྲིང་བཞི་བཅུ། ཐ་མ་ཉི་ཤུའི་བར་རམ། ཡང་ན་དབུགས་ཁུགས་པ་ཉི་ཤུ་རྩ་གཅིག་གམ། ཡང་ན་སྤོས་མེ་སོར་གཅིག་གིས་ཚོད་དུ། སློབ་བུ་བསྒོམ་དུ་གཞུག །དུས་ཐུན་ཚད་བཟུང་ངོ་། ༈ །དེ་ནས་ཐུན་གྱི་དངོས་པོ་དེ་བཏང་ལ། ལུས་ངག་ཡིད་གསུམ་སེང་བྱས་ལ། རྗེས་ལ་གཅེར་བ་དར་ཅིག་ཐུན་པའི་ཐུང་ཙམ་ཞིག་ལྟའོ། ༈ །དེ་ལྟར་ཐུན་བྱེད་པ་ལ་བྱིང་ནས་བསེང་། རྒོད་ན་ཐུན་མགོ་ལ་རྒོད་ན་ཤེས་པ་ཐང་བཅད། ཞབས་ལ་རྒོད་ན་འཕྲོ་བཅད་དེ། རླུང་ལ་ཐུན་རྐུན་མི་བྱ། ཐུན་ལ་འབྱམས་སུ་མི་གཞུག་གསུང་ངོ་། ༈ །དེ་ལྟར་ཉི་མ་དང་པོ་ལ་ཐུན་གཅིག །གཉིས་པ་ལ་གཉིས། གསུམ་པ་ལ་གསུམ། བཞི་པ་ལ་བཞི། ལྔ་པ་ལ་ལྔ། དྲུག་པ་ལ་དྲུག །བདུན་པ་ལ་བདུན། བརྒྱད་པ་ལ་བརྒྱད། དགུ་པ་ལ་དགུ། བཅུ་པ་ལ་བཅུ་བྱའོ། །དེ་ནས་ཉི་མ་གཅིག་ཐུན་ངལ་བསོ་ལ། ཚོགས་གནས་དང་བྱུག་པ་བྱའོ། ༈ །ད་ནི་མར་གྱི་འགྲིབ་བྱ་སྟེ། དེ་ཡང་ལུས་ཀྱི་གནད་ནི་ཙོག་པུར་བྱ། ལག་གཉིས་པུས་མོ་ལ་འཁྱུད། འོག་རླུང་བག་ཙམ་འཐེན་ཆ་བསྒྲིམས་ལ། དམིགས་པ་མེད། དུག་དབྱུང་དང་སྦྱང་པ་མི་དགོས། རླུང་ནི་སུམ་གཉིས་ནང་དུ་བཟུང་སུམ་ཆ་ཕྱིར་བཏང་སྣ་སྒོ་ལས་སོར་གཉིས་ལས་མ་འདས་པར་གཏུངས་བྱའོ། །ཐུན་ཚད་གང་གི་རླུང་དང་མཉམ། དེ་ནས་རྣམ་སྣང་གི་ཆོས་བདུན་བྱས་ལ་གློད་པ་དང་རྗེས་ལ་བལྟ་བར་བྱའོ། ༈ །ཉི་མ་གཉིས་པ་ལ་ལུས་ཙོག་པུ་གོང་བཞིན་བྱ། དམིགས་པ་ནི་རླུང་སེམས་འདྲེས་པའི་ཐིག་ལེ་ལ་དུད་པ་སྤོས་དུད་ལྟ་བུ་སྔོ་ནར་གྱིས་རླུང་ཕྱིར་འགྲོ་བ་དང་བསྟུན་ནས་ཐོན། སྣ་ནས་སོར་བཞིའི་ཐད་དཀར་མདུད་པ་ཅིག་བྱས་ནས་སོར་བཞི་ནས། རླུང་ཚུར་ནང་དུ་འོང་པ་དང་བསྟུན་ལྟེ་བ་ནས་བསྟུངས་བསྟུངས་ཐིག་ལེ་ལ་ཐིམ་པར་བསམས་ལ། དེ་ལྟར་རླུང་ཁུག་པ་ཉེར་གཅིག་བྱའོ། །གློད་པ་དང་རྗེས་ལ་ལྟ་བ་མཐུན། གྲངས་དགུ་བྱ། གཅིག་གི་ཉུལ་དུ་སོང་པ་དེ་བྱིན་པོ་ཚོ་ལ་མནན་ལ་ཐུན་ཆེར་བཏང་ངོ་། །དེས་འདྲེའོ། ༈ །གསུམ་པ་ལ་ཁ་དོག་དབྱིབས་ལ་གཟུང་སྟེ། ལུས་ཙོག་པུའམ་ཆོས་བདུན་བྱས་ལ། མདུན་དུ་དབྱིབས་ཟླུམ་པོ་གཅིག་བྲིས། དམིགས་པའི་རྟེན་དཀར་པོ་གཅིག་གཞག་ལ་སེམས་ཕྱིར་མ་འཕྲོས་པར་གཏད། གློད་པ་དང་། ལྟ་བ་དང་། ཐུན་གྲངས་བརྒྱད་བྱས་ལ་མནན་པ་འདྲེ། བཞི་པ་ལ་ཡི་དམ་གང་བྱེད་ཀྱི་ཐུགས་ཀ་ལ་གཏད། ༈ ལྔ་པ་ལ་ལུས་ཙོག་པུ། དམིགས་པ་སེམས་ཅན་དང་བྲག་གཡང་ལ་སོགས་པ། གང་འཇིགས་པ་ལ་སེམས་གཟུང་ལ། བྲག་གཡང་ལ་བྱེད་ན། བྲག་གཡང་ཤིན་ཏུ་མཐོ་བ། བྱ་སྐྱིབས་ཅན་འོག་ནས་ཆུ་རྦ་ཀློང་འཕྱོ་བའི་ཁ་ནས་ལྷུང་ལ་ཁད་པ་དང་། འཁྲོན་པའི་གཏིང་སུབས་ལ་ཁད་ནས་བདག་འདུག་པ་དང་། རྦ་ཀློང་འཕྱོ་བའི་ལྡེམ་ཟམ་གྱི་ཁ་ནས་ལྷུང་ལ་ཁད་པ་དང་། སེམས་ཅན་ལ་འཛིན་ན་དང་པོ་མདུན་ན་འདུག་པ། ཇེ་ཉེ་ལ་རྐང་པ་ཡར་འཛེགས་བྲང་ཁ་ནས་ཡར་འཛེགས་ནས་བྱུང་བས་ཤིན་ཏུ་བྲེད་པ་རང་རྒྱུད་པར་བསམས་ལ། གློད་པ་དང་རྗེས་ལ་ལྟ་བ་ཀུན་འདྲེས། གྲངས་བདུན་བྱས་ལ་ཆེས་གཏང་། དེ་ལྟར་དམིགས་པ་སྤོས་ཤིང་བྱ། ཐུན་གྲངས་ལྔ་པ་ལ་དྲུག །དྲུག་པ་ལ་ལྔ། བདུན་པ་ལ་བཞི། བརྒྱད་པ་ལ་གསུམ། དགུ་པ་ལ་གཉིས། བཅུ་པ་ལ་གཅིག་བྱ་སྟེ་གྲངས་ཉུང་དུ་བཏང་ཐུན་ཆེར་གཏང་སྟེ། ཕྱི་དག་མ་ཐུན་གཅིག་ཏུ་གཏོང་ངོ་། ༈ །དེ་ཡང་ཐུན་དེ་རྣམས་ཀྱི་དམིགས་པ་ནི། སྤུངས་པ་ནས་དབྱིབས་དང་ཁ་དོག་དང་། བསྐྱེད་རྫོགས་དང་། དཀྱིལ་འཁོར་བསྡུས་རྒྱས་དང་། གཏང་སྙོམས་དང་མན་